  Наталья Тетерина Атыкай музъемез гажан мылкыд пыӵатон сярысь катэз Удмуртиысь парламентын 11-тӥ толсуре кутыны чаклало. Со сярысь 6-тӥ толсуре пресс-конференциын улосвыл Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн тӧроез Татьяна Ишматова ивортӥз. Солэн кылъёсызъя, та дыре катӵектосэз кыкетӥ лыдӟонлы дасяло, тросэз тупатонъёс техническоесь.  Выль катлы инъет атыкай музъемез гажан мылкыдэз пыӵатонъя элькунын нуиськись уж луиз. Катӵектосэз дасян улсын удысэтъёсын но мерлыкен кенешонъёс, котырес ӝӧкъёс но пумиськонъёс ортчизы. Катэз кылдытӥсьёс ужпумез дышем сямен ожгар визьнодан ласянь гинэ ӧз эскере, патриотизмлэсь вань палъёссэ учкизы.  Асьме элькунамы вань луонлыкъёс кылдытэмын ни: асьмелэн ужало патриотизмез будэтонъя центръёсмы, школаосын кылдытэмын пӧртэм музейёс, шаертодонъя музейёс, трос ужрадъёс ортчытъясько элькунамы. Соин валче асьмеос турттӥм со системаез огъя карыны, огинэ карыны Татьяна Ишматова, Кун Кенешысь ялан ужась ӧрилэн кивалтӥсезДепутат пусйиз, атыкай музъемез гажан мылкыд пыӵатон ужын трос пӧртэм удысэтъёс герӟаськемын – лулчеберет, егитъёсын ужан, йӧскалык политика, иворъёсты вӧлмытон но мукетыз. Бадӟым саклык висъяське, валамон, егитъёсын ужанъя, малы ке шуоно будӥсь поколение сярысь асьмеос тросгес сюлмаськиськом. Та катын ваньмыз со герӟамын, ваньмыз гожтэмын, кыӵе ӧръёсъя ужаськом, мар лэсьтӥськом, кыӵе полномочиосмы вань котькуд министерстволэн, муниципал кылдытэтлэн Татьяна Ишматова, Кун Кенешысь ялан ужась ӧрилэн кивалтӥсезТодэ вайытом, Удмуртиын атыкай музъемез гажан мылкыд пыӵатон сярысь катэз нырысетӥ лыдӟонын 27-тӥ шуркынмонэ кутӥзы. Ватсалом, та выллем кат кунысь 44 улосвылъёсын ужа ни. Тегъёс: Политика Ижкар егитъёс Удмуртия КунКенеш Мерлык ТатьянаИшматова  